
Proiect
PARLAMENTUL REPUBLICII MOLDOVA
LEGE 

pentru modificarea şi completarea  Legii nr.440-XV 
din 27 iulie 2001 cu privire la zonele economice libere
-----------------------------------------------------------------------------------------------
Parlamentul adoptă prezenta lege organică.

Articol unic. - Legea nr.440-XV din 27 iulie 2001 cu privire la zonele economice libere (Monitorul Oficial al Republicii Moldova, 2001, nr.108-109, art. 834), cu modificările şi completările ulterioare, se modifică şi se completează după cum urmează:

1. La articolul 2 se introduc în final trei noţiuni noi, cu următorul cuprins:

„activitate comercială externă - comercializarea angro a mărfurilor, importate în zona liberă din afara teritoriului vamal al Republicii Moldova şi livrate la export;

 activitate de transport – activitatea de transportare a mărfurilor importate sau  exportate prin zona liberă prin intermediul transportului aerian sau maritim;

mărfuri de substituire a mărfurilor de import – mărfurile care nu se produc pe restul teritoriului vamal al Republicii Moldova şi a căror necesitate pe piaţa internă este satisfăcută pe seama mărfurilor de import”.

2. La articolul 6:

alineatul (10) se completează cu două literele noi, cu următorul cuprins:

„b1) activitatea comercială externă;

b2) activitatea de transport”;

alineatul (12) se completează în final cu două propoziţii noi, cu următorul cuprins: 
„Această restricţie nu se aplică asupra mărfurilor de substituire a mărfurilor de import.
Nomenclatorul mărfurilor care sînt produse în zonele libere şi se referă la mărfurile de substituire a mărfurilor de import este stabilit de  Guvern”.

3. La articolul 7, alineatul (3) se completează în final cu următoarea propoziţie:

„Introducerea zilnică în zona liberă a mărfurilor autohtone în scopuri necomerciale la valoarea totală indicată în documentele de însoţire a acestor mărfuri de pînă la 50 euro inclusiv, se efectuează fără completarea declaraţiei vamale”.
4. La articolul 13, alineatul (2) va avea următorul cuprins:

„(2) În cazul în care sînt adoptate noi acte legislative care înrăutăţesc condiţiile de activitate a rezidenţilor în ceea ce  priveşte regimurile vamal, fiscal şi alte regimuri prevăzute de legislaţie referitor la activitatea zonelor libere, rezidenţii sînt în drept, pe parcursul a 10 ani, să aplice prevederile respective ale legislaţiei Republicii Moldova, în vigoare pînă la data punerii în aplicare a noilor acte legislative”.

Notă informativă

la proiectul de lege privind modificarea şi completarea 

Legii cu privire la zonele economice libere 

nr.440-XV din 27 iulie 2001

Proiectul de lege privind modificarea şi completarea Legii cu privire la zonele economice libere nr.440-XV din 27 iulie 2001 a fost elaborat în scopul lichidării neajunsurilor, ce împiedică îmbunătăţirea climatului investiţional în zonele libere, precum şi în scopul asigurării protejării intereselor economice ale statului.

Prezentul proiect de lege a fost definitivat, ţinîndu-se cont de indicaţiile, expuse de către Preşedintele Republicii Moldova, Dl Vladimir Voronin, la şedinţa Plenară de închidere a sesiunii Parlamentului Republicii Moldova din 29 iulie 2006, de propunerile înaintate în cadrul şedinţelor Guvernului din 22 noiembrie 2006 şi 18 octombrie 2007, procesul-verbal nr. 45, precum şi luînd în consideraţie obiecţiile şi propunerile organelor interesate.

În scopul asigurării eficacităţii activităţii zonelor economice libere, se propune de a extinde lista genurilor de activitate autorizate.

Luînd în consideraţie, că activitatea de tranzit reprezintă o activitate destul de avantajoasă şi se desfăşoară în majoritatea zonelor economice libere din lume, proiectul de Lege prevede precizarea noţiunii acestui gen de activitate. – activitatea comercială externă. Una din condiţiile realizării acestei activităţi reprezintă excluderea penetrării pe piaţa Republicii Moldova a mărfurilor tranzitate prin teritoriul zonelor libere. În acest caz se va exclude orice influenţă negativă pe piaţa internă sau limitarea concurenţei pe această piaţă.

Extinderea activităţii de tranzit va permite de a utiliza mai activ avantajele zonei libere, de asemenea va orienta unele fluxuri transeuropene de mărfuri pentru tranzitarea teritoriului Republicii Moldova.

În afară de aceasta, luînd în consideraţie amplasarea favorabilă geografică a Republicii Moldova şi prezenţa unor capacităţi de producere neutilizate în aeroporturile din oraşele Bălţi, Cahul şi Mărculeşti, se propune de a introduce încă un nou gen de activitate – activitate de transport. Crearea zonelor libere pe lîngă terminalele de transport ale aeroporturilor va permite atragerea unor volume considerabile de investiţii şi implementarea unor tipuri principiale noi de producere, bazate pe tehnologii moderne. Mai mult ca atît, ajustarea zonelor libere la centrele industriale şi de comunicaţii tradiţionale sporeşte esenţial atractivitatea investiţională a acestora.

Proiectul de lege menţionat conţine o nouă noţiune "mărfuri de substituire a mărfurilor de import" - mărfuri, care în Republica Moldova nu se produc şi necesitatea cărora pe piaţa internă este satisfăcută pe seama mărfurilor de import. 

Asupra acestor mărfuri nu se va aplica limitarea, prevăzută de către legea în vigoare, la livrarea pe restul teritoriului vamal al Republicii Moldova. Aceasta va permite de a micşora volumul importului din contul substituirii mărfurilor de origine străină cu mărfurile producătorilor autohtoni, întrucît lipsa producerii mărfii în Republica Moldova, este una din condiţii pentru includerea acesteia în lista mărfurilor de substituire a mărfurilor de import, anularea limitării nu va influenţa concurenţa pe piaţa internă.

Lista unor astfel de mărfuri va fi stabilită şi completată de către Guvern.

Proiectul de lege permite de a simplifica procedura importării pe teritoriul zonei libere a unui volum neînsemnat de mărfuri sau a altor obiecte, necesare importate pentru activitatea gospodărească şi curentă a rezidenţilor.

În conformitate cu legislaţia în vigoare, absolut toate mărfurile la trecerea frontierei zonei libere sînt supuse declarării vamale. Proiectul de lege prezentat prevede, că introducerea de pe teritoriul Republicii Moldova pe teritoriul zonei libere a mărfurilor predestinate utilizării în limitele teritoriului zonei libere în valoare pînă la 50 euro, se efectuează conform unei proceduri simplificate în modul prevăzut de legislaţia în vigoare. Aceasta va permite investitorilor să introducă cantităţi neesenţiale de mărfuri sau obiecte aparte (cum ar fi materiale de consum şi piese de rezervă pentru calculatoare, rechizite de birou etc.) fără perfectarea declaraţiilor vamale costisitoare şi fără pierdere de timp.

În afară de această, se presupune  că rezidenţii zonelor libere pot să importe în zonele libere, fără depunerea declaraţiei vamale, mărfuri autohtone, inclusiv străine, echivalate cu statutul celor autohtone, plasate în libera circulaţie  după ce sînt plătite drepturile de import şi sînt aplicate măsurile de politică economică. Procedura de introducere a mărfurilor menţionate este stabilită de Guvern.
În scopul asigurării garanţiilor de stat, este necesar de modificat art.13(2) al Legii nr.440-XV din 27 iulie 2001, care în proiectul de Lege se propune în nouă redacţie.

Rectificările şi completările propuse vor permite soluţionarea divergenţelor apărute în legislaţie, precum şi vor contribui la eficacitatea activităţii rezidenţilor zonelor libere.

